Document ID: 32012D0497

RÅDETS AFGØRELSE
af 8. marts 2012
om indgåelse af en aftale i form af brevveksling mellem Den Europæiske Union og Kongeriget Marokko om gensidige liberaliseringsforanstaltninger for landbrugsprodukter, forarbejdede landbrugsprodukter og fisk og fiskevarer, udskiftning af protokol nr. 1, 2 og 3 og bilagene hertil og ændring af Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side
(2012/497/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 6, litra a),
under henvisning til forslag fra Europa-Kommissionen,
under henvisning til godkendelse fra Europa-Parlamentet, og
ud fra følgende betragtninger:
(1)
I henhold til artikel 16 i Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side (1) (i det følgende benævnt »associeringsaftalen«), der har været gældende siden den 1. marts 2000, gennemføres gradvis en stadig større liberalisering af gensidig samhandel med landbrugsprodukter, forarbejdede landbrugsprodukter og fisk og fiskevarer.
(2)
Associeringsrådet EU-Marokko vedtog i juli 2005 en handlingsplan for den europæiske naboskabspolitik, som indeholder en særlig bestemmelse, der har til formål at øge liberaliseringen af samhandelen med landbrugsprodukter, forarbejdede landbrugsprodukter og fisk og fiskevarer.
(3)
Rådet bemyndigede den 14. oktober 2005 Kommissionen til inden for rammerne af associeringsaftalen at føre forhandlinger med Kongeriget Marokko for at opfylde dette formål.
(4)
Den 14. december 2009 afsluttede Kommissionen på Unionens vegne forhandlingerne vedrørende en aftale i form af brevveksling (i det følgende benævnt »aftalen«) med henblik på at ændre associeringsaftalen.
(5)
Aftalen bør indgås -
VEDTAGET DENNE AFGØRELSE:
Artikel 1
Aftalen i form af brevveksling mellem Den Europæiske Union og Kongeriget Marokko om gensidige liberaliseringsforanstaltninger for landbrugsprodukter, forarbejdede landbrugsprodukter og fisk og fiskevarer, udskiftning af protokol nr. 1, 2 og 3 og bilagene hertil og ændring af Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side godkendes herved på Unionens vegne.
Teksten til aftalen er knyttet til denne afgørelse.
Artikel 2
Hvis Unionen for landbrugsprodukter, forarbejdede landbrugsprodukter, fisk eller fiskevarer bliver nødt til at træffe en beskyttelsesforanstaltning som omhandlet i associeringsaftalen, vedtages foranstaltningen efter procedurerne i artikel 159, stk. 2, i Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (2), hvis det drejer sig om landbrugsprodukter, eller efter procedurerne i artikel 30 i forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter (3), hvis det drejer sig om fisk eller fiskevarer. For forarbejdede landbrugsprodukters vedkommende vedtages beskyttelsesforanstaltningerne efter artikel 7, stk. 2, i Rådets forordning (EF) nr. 614/2009 af 7. juli 2009 om den fælles handelsordning for ægalbumin og mælkealbumin (4) eller artikel 11, stk. 4, i Rådets forordning (EF) nr. 1216/2009 af 30. november 2009 om en ordning for handelen med visse varer fremstillet af landbrugsprodukter (5).
Artikel 3
Formanden for Rådet bemyndiges til at udpege den eller de personer, som er beføjet til på Unionens vegne at deponere det godkendelsesinstrument, der er omhandlet i aftalen, med bindende virkning for Unionen.
Artikel 4
Denne afgørelse træder i kraft på dagen for vedtagelsen.
Udfærdiget i Bruxelles, den 8. marts 2012.

Labels: 5
3
6
18
15